A. Přidal, poslanec: (2004-09-08):
Jedným z dôležitých ustanovení v zákone o tepelnej energetike aj o energetike je povinnosť ministerstva hospodárstva, aby vypracovalo dlhodobú koncepciu energetickej politiky, ktorú schvaľuje vláda. Chcem len pripomenúť, že zatiaľ Slovensko energetickú politiku schválenú má, aj keď o tejto energetickej politike sa hodne diskutuje a spochybňujú ju aj odborníci, teda tak, ako je teraz platná, ale najviac, kto ju spochybňuje, je práve ministerstvo hospodárstva aj na základe štúdie, ktorú vykonali Slovenské elektrárne. Samozrejme niektoré veci, ktoré sú v tej štúdii, je možné akceptovať a ja sa s nimi stotožňujem, ale uvítal by som, keby v zákone ministerstvo hospodárstva si stanovilo termín, dokedy vypracuje dlhodobú koncepciu energetickej politiky, ale nielen to, dokedy ju vypracuje, aj ako často ju bude aktualizovať. Vrátil by som sa ešte k včerajšiemu hlasovaniu o zaradení do programu návrhu uznesenia, ktoré predkladal Tibor Mikuš k dostavbe tretieho a štvrtého bloku Jadrovej elektrárne Mochovce. Ja, keď som videl pôvodný návrh toho uznesenia, tak tam bola aj druhá odrážka, kde sa ministerstvu hospodárstva stanovilo, do akého termínu má vypracovať novú koncepciu energetickej politiky a potom to odtiaľ vypadlo. Ale už keď som pri tom, chcel by som sa vyjadriť aj k tým Mochovciam. Chcem povedať, že KDH je pripravené podporiť aj dostavbu EMO, ale v tom prípade, keď objektívna štúdia realizovateľnosti dostavby ukáže, že takáto dostavba je pre vlastníka Slovenských elektrární výhodná. Navyše, pán minister, v pondelok ste oznámili, že ste dali príkaz na začatie prípravných prác na dostavbu mochovskej elektrárne. Mňa by celkom zaujímalo, prečo takýto príkaz musel dať minister a podľa akého zákona, akého ustanovenia a čo robili orgány Slovenských elektrární, či sú nekompetentné, teda predstavenstvo a dozorná rada, a kto bude niesť zodpovednosť, ja dúfam, že sa tak nestane, za prípadné zmarené investície v tom prípade, keď budúci vlastník alebo teda vlastník Slovenských elektrární sa rozhodne nepokračovať v dostavbe elektrární. Ale to najdôležitejšie, prečo som chcel vystúpiť, je to, ako som už hovoril, na príprave tohto zákona pracovali viacerí odborníci a predposledná verzia alebo posledná pred tou, ako sme dostali túto v parlamente, hovorila tiež o výberových konaniach na nové energetické zariadenia a ja by som zacitoval z tej poslednej verzie, ktorú sme dostali a veľmi ma to prekvapilo, kde v § 15 ods. 2 sa hovorí, že ministerstvo môže uložiť povinnosť prevádzkovateľovi energetického zariadenia zaviesť technológie, ktoré zabezpečia zvýšenie energetickej efektívnosti sústavy, zníženie spotreby energie, a teraz chcem zdôrazniť, alebo uložiť opatrenia na prípravu výstavby a na výstavbu nových energetických zariadení, a čo je veľmi teda pre mňa prekvapujúce, financovanie týchto opatrení sa zabezpečuje z verejných zdrojov, ak sa ministerstvo a prevádzkovateľ energetického zariadenia nedohodnú inak. No, keby som ja bol prevádzkovateľ energetického zariadenia, tak sa s vami nedohodnem inak, keď budem vedieť, že tie opatrenia na prípravu výstavby a na výstavbu nových energetických zariadení sa budú financovať z verejných zdrojov. A potom sa pýtam, do akej výšky sú to opatrenia? To sú opatrenia, ktoré môžu stáť desiatky miliárd korún, a preto sa mi nezdá celkom v poriadku, aby takúto kompetenciu malo ministerstvo, keď sa naozaj ukáže, že treba takéto opatrenia na výstavbu nového energetického bloku, tak si myslím, že to musí byť minimálne v kompetencii vlády Slovenskej republiky. (Potlesk.)